Les Falles de Sagunt recuperen la normalitat en este 2022 amb tots els actes en la programació i en les seues dates tradicionals
09 de març 2022

![](/media/szwnu2ja/c-programacion-fallas.jpg?width=850&height=567.9545454545455)

Després de dos anys de pandèmia, les Falles tornen a celebrar-se a Sagunt i al Port de Sagunt en les seues dates tradicionals, quasi sense restriccions i amb tots els actes habituals en la programació. L'esperat retorn s'ha anunciat hui en roda de premsa per part de l'Ajuntament de Sagunt i la Federació Junta Fallera de Sagunt (FJFS).

L'alcalde de Sagunt, Darío Moreno; la regidora de Festes i Cultura Popular, Asun Moll; la Fallera Major de Sagunt i de la comarca, Sandra Ordiñaga; la Fallera Major Infantil de Sagunt i de la comarca, Aitana González; el vicepresident general de la FJFS, Paco Giménez; i el vicepresident del Sector 1 i Esports, Ramón Jarque, han presentat este dimecres la programació per a enguany, en què tornen a celebrar-se la majoria d'actes tradicionals sense restriccions d'aforament ni limitacions, excepte l'ús de la màscara o la distància social, encara que des de l'organització s'ha demanat a la ciutadania responsabilitat i precaució, ja que la pandèmia encara no ha acabat.

«**Hui és un dia feliç per a tots i totes perquè parlem d'una programació relativament tan normalitzada com la situació permet**», ha manifestat el primer edil, qui també ha destacat la «**necessitat de recuperació emocional»,** en la qual considera que les festes **«ajudaran moltíssim**», així com el nivell cultural de les Falles de Sagunt i els premis aconseguits en la passada edició en el concurs de llibrets de la Direcció General de Política Lingüística de la Generalitat. «**Vam ser la ciutat més guardonada de la Comunitat Valenciana, cosa que realment demostra el gran potencial cultural que té la nostra festa a la nostra ciutat. Cada vegada som més un referent**», ha recordat Moreno.

Per la seua banda, la regidora de Festes i Cultura Popular, Asun Moll, ha agraït el treball que la FJFS fa en el municipi i el gran esforç que suposa la representació de les falleres majors. «**Ha sigut una època complicada per a les Falles**», ha expressat l'edil traslladant la seua esperança que els temps de la pandèmia queden definitivament arrere i Sagunt torne a tindre, a la fi, unes festes com les de sempre. «**Les Falles són una festa molt important per al nostre poble, però sobretot per a la nostra ciutat, Sagunt. Les Falles no sols són festa, són cultura**», ha agregat.

El vicepresident de la FJFS, Paco Giménez, ha volgut convidar visitants i ciutadania a participar en les que creu que seran «**les millors Falles**», ja que a causa de l'estalvi dels exercicis anteriors, en els quals per culpa de la pandèmia no va haver-hi Falles o es van celebrar de forma reduïda, «**els pressupostos de moltes de les comissions s'han incrementat substancialment**», amb la qual cosa probablement es plantaran «**els millors monuments que s'han vist mai a la ciutat de Sagunt**» i «**serà una bona oportunitat per a gaudir de grans monuments**».

«**Les Falles de Sagunt cada vegada tenen més renom gràcies a la gran faena que es fa per part de les comissions i de la Federació**», ha comentat l'alcalde.

Els actes festius començaran oficialment el dilluns 14 de març amb la _plantà_ dels monuments fallers, i continuaran a partir del dimecres 16 a les 14.15 hores amb la _mascletà_ en plaça del Sol del Port de Sagunt a càrrec de la Pirotècnia Turís. El mateix dimecres a les 18.00 hores serà el lliurament de premis al carrer Autonomia de Sagunt, a les portes de l'Ajuntament, i a les 18.30 hores s'iniciarà una visita de cortesia als monuments del nucli de Sagunt.

La concentració prèvia al lliurament dels premis es farà en la plaça Cronista Chabret, prop de l'Ajuntament, en lloc d'en la plaça de la Moreria, com era habitual en altres anys, intentant reduir el temps que els fallers i falleres hagen de passar en aglomeracions i també evitant molèsties per calor per a ells i elles i de soroll per a veïns i veïnes.

El dijous 17, també a les 14.15 hores, hi haurà una altra _mascletà_ en l'avinguda Pianista Mario Monreal de Sagunt a càrrec de la Pirotècnia Zarzoso. A les 17.00 hores serà la visita de cortesia als monuments fallers del Port de Sagunt i a les 23.59 hores arribarà la Nit del Foc, des de l'avinguda Pianista Mario Monreal de Sagunt i des de l'avinguda del Forn Alt del Port de Sagunt, que seran a càrrec de la Pirotècnia Zarzoso.

El divendres 18 a les 18.00 hores es realitzarà l'ofrena al carrer Autonomia de Sagunt i el dissabte 19 a les 11.00 hores es farà en la plaça del Sol del Port de Sagunt. Eixa mateixa nit, des de les 21.00 hores se celebrarà la _Cremà_ dels monuments fallers. El recorregut de l'ofrena a Sagunt també varia i s'acurta; enguany serà des de la Moreria fins a la porta de l'Ajuntament, mentre que en el cas del Port de Sagunt no serà en l'Albereda sinó a la porta de Tinència d'Alcaldia, encara que la resta del recorregut no ha canviat.

D'altra banda, des de l'Ajuntament s'ha recordat la normativa per a estes Falles de 2022 que es va fer pública dimecres passat, 2 de març, a través d'un [ban de l'alcalde](https://www.aytosagunto.es/es/actualidad/el-alcalde-de-sagunto-dicta-un-bando-con-la-normativa-que-regira-en-el-municipio-durante-las-fallas-2022/). Entre la reglamentació que es recull en el [document](https://sagunt.sedipualba.es/firma/documento.aspx?csv=J9AATLME4R2W7UHXXJ7F&modo=abrir) destaca la suspensió del servici d'estacionament regulat ORA (zona blava) entre les 9.00 hores del dia 12 fins a les 20.00 hores del 19 així com els horaris d'ús de pirotècnia recreativa o de les carpes i revetles.

Per a l'ús recreatiu d'artefactes pirotècnics per part de fallers, falleres i particulars els horaris autoritzats van des de les 9.00 fins a les 21.30 hores entre l'1 i el 13 de març; de 9.00 a 1.00 hores del 14 al 19, excepte per als espectacles vinculats a la _cremà_, que podran desenvolupar-se fins a la seua finalització; i la _despertà_ tindrà una forqueta de 7.30 a 8.30 del dia 15 al 19.

Les revetles, discomóvils i altres espectacles d'este àmbit s'autoritzaran des del 15 fins al 18 entre les 22.30 i les 4.00 hores de la matinada i a l'interior dels casals, així com en les zones d'activitats i carpes, l'ambientació musical haurà de cessar entre les 15.30 i les 17.00 hores i de 4.00 a 9.00 hores. L'horari d'activitat dels envelats serà el mateix que per a les activitats i espectacles en via pública, havent de tancar a les 4.00 hores, i desallotjar-les sense soroll ni ambientació musical en el termini de 30 minuts des del tancament.

Pel que respecta a la venda, subministrament i consum de begudes alcohòliques en la via pública no existirà prohibició en les zones d'activitat autoritzades a les comissions falleres entre els dies 15 i 19, encara que s'han de tractar de contemplar les mesures de prevenció davant la COVID-19 i des del Consistori es demana que es mantinguen conductes cíviques.

També s'han donat a conéixer les vies que es veuran afectades per la instal·lació de recintes fallers autoritzats, i que es poden consultar en els enllaços per a veure-les marcades en els plans dels nuclis de [Sagunt](https://www.aytosagunto.es/media/haqbt1z3/2022-recintos-fallas-sagunto.pdf) i [Port de Sagunt](https://www.aytosagunto.es/media/lukptvez/2022-recintos-fallas-puerto-sagunto.pdf). D'altra banda, el trànsit rodat es desenvoluparà, en principi, amb normalitat.

«**Hem estat treballant colze a colze complint al màxim totes les mesures que s'han marcat i en cap moment dubte que així serà enguany també**», ha anunciat la regidora de Festes i Cultura Popular, que ha explicat que, a banda de les mesures oficials, s'han establit per les pròpies comissions algunes precaucions addicionals enfront de la pandèmia.

«**Si hi ha hagut un col·lectiu que ha sigut exemplar en tot este procés de pandèmia que hem passat ha sigut precisament el col·lectiu faller. Ha tingut paciència i, després, molta responsabilitat, i s'ha adaptat a les circumstàncies**», ha assenyalat l'alcalde, que ha demanat també responsabilitat per a la convivència ciutadana i respecte a la situació sanitària. «**Saltar-se la normativa ens afecta a tots, ens juguem molt**», ha declarat.

«**Els fallers i les falleres ens hem compromés a mantindre totes les mesures de seguretat. Les Falles han demostrat que són capaces de complir les normes de manera exemplar i de no causar cap problema. Esperem que això seguisca igual**», ha puntualitzat, per la seua banda, Paco Giménez.

Per a consultar i descarregar el [cartell](https://www.aytosagunto.es/media/v33ct0pt/cartel-fallas-2022.pdf) d'estes Falles 2022, el [ban](https://www.aytosagunto.es/media/0bib3gpq/ban_falles_2022_publicat_01-03-22.pdf) de Falles de l'alcalde, la [programació](https://www.aytosagunto.es/media/ilnhe01z/programacion-fallas-2022.pdf) i horaris complets així com els plans amb els recintes fallers de [Sagunt](https://www.aytosagunto.es/media/haqbt1z3/2022-recintos-fallas-sagunto.pdf) i [Port de Sagunt](https://www.aytosagunto.es/media/lukptvez/2022-recintos-fallas-puerto-sagunto.pdf) es pot accedir a través de [l'enllaç](https://www.aytosagunto.es/es/el-municipio/fiestas/fallas/fallas-2022/) o clicar específicament en cadascun dels anteriors.

*   [](http://www.facebook.com/sharer.php?u=https://aytosagunto.es/va/actualitat/les-falles-de-sagunt-recuperen-la-normalitat-en-este-2022-amb-tots-els-actes-en-la-programacio-i-en-les-seues-dates-tradicionals/ "Facebook")
*   [](http://twitter.com/share?url=https://aytosagunto.es/va/actualitat/les-falles-de-sagunt-recuperen-la-normalitat-en-este-2022-amb-tots-els-actes-en-la-programacio-i-en-les-seues-dates-tradicionals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-falles-de-sagunt-recuperen-la-normalitat-en-este-2022-amb-tots-els-actes-en-la-programacio-i-en-les-seues-dates-tradicionals/ "Linked In")
*   [](mailto:?body=https://aytosagunto.es/va/actualitat/les-falles-de-sagunt-recuperen-la-normalitat-en-este-2022-amb-tots-els-actes-en-la-programacio-i-en-les-seues-dates-tradicionals/)